CELEX: 32021D1227
Language: ro
Date: 2021-07-27 00:00:00
Title: Decizia de punere în aplicare (UE) 2021/1227 a Comisiei din 27 iulie 2021 de modificare a recunoașterii DNV GL AS în conformitate cu articolul 16 din Regulamentul (CE) nr. 391/2009 al Parlamentului European și al Consiliului

28.7.2021   
               
               
                  RO
               
               
                  Jurnalul Oficial al Uniunii Europene
               
               
                  L 269/143
               
            
         DECIZIA DE PUNERE ÎN APLICARE (UE) 2021/1227 A COMISIEI
         din 27 iulie 2021
         de modificare a recunoașterii DNV GL AS în conformitate cu articolul 16 din Regulamentul (CE) nr. 391/2009 al Parlamentului European și al Consiliului
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 391/2009 al Parlamentului European și al Consiliului din 23 aprilie 2009 privind normele și standardele comune pentru organizațiile cu rol de inspecție și control al navelor (1), în special articolul 4 alineatul (1) și articolul 16,
         întrucât:
         
                     (1)
                  
                  
                     În temeiul Regulamentului (CE) nr. 391/2009, Comisia este responsabilă cu acordarea recunoașterii organizațiilor cu rol de inspecție și control al navelor care doresc să fie autorizate să presteze servicii în numele statelor membre. În temeiul articolului 8 alineatul (1) din regulamentul respectiv, Comisia trebuie, de asemenea, să evalueze cu regularitate organizațiile recunoscute pentru a se asigura că acestea îndeplinesc în continuare cerințele regulamentului menționat.
                  
               
                     (2)
                  
                  
                     În cadrul respectivei evaluări, Comisia verifică dacă titularul recunoașterii acordate este entitatea juridică relevantă din cadrul organizației căreia i se aplică dispozițiile Regulamentului (CE) nr. 391/2009, în sensul articolului 2 litera (c) și al articolului 4 alineatul (3) din respectivul regulament și în conformitate cu acestea. În caz contrar, Comisia trebuie să ia o decizie de modificare a recunoașterii respective. În temeiul articolului 2 litera (c) din Regulamentul (CE) nr. 391/2009, „organizație” înseamnă o entitate juridică, filialele sale și orice altă entitate aflată sub controlul acesteia, care îndeplinește, separat sau în comun, sarcini care intră în domeniul de aplicare al respectivului regulament.
                  
               
                     (3)
                  
                  
                     Decizia de punere în aplicare C(2013) 8876 a Comisiei a stabilit că titularul recunoașterii acordate Det Norske Veritas era DNV GL AS. În conformitate cu respectiva decizie de punere în aplicare, DNV GL AS este entitatea mamă a tuturor entităților juridice care compun organizația recunoscută în sensul Regulamentului (CE) nr. 391/2009.
                  
               
                     (4)
                  
                  
                     Comisia a fost informată că, începând cu 1 martie 2021, denumirea entității juridice mamă, DNV GL AS, s-a schimbat în DNV AS. În consecință, entitatea juridică mamă relevantă căreia trebuie să i se acorde recunoașterea este DNV AS.
                  
               
                     (5)
                  
                  
                     Schimbarea identității entității mamă relevante sus-menționate nu afectează capacitatea acestei organizații de a se conforma cerințelor stipulate în Regulamentul (CE) nr. 391/2009.
                  
               
                     (6)
                  
                  
                     Măsurile prevăzute în prezenta decizie sunt conforme cu avizul Comitetului pentru siguranța maritimă și prevenirea poluării de către nave, instituit prin Regulamentul (CE) nr. 2099/2002 al Parlamentului European și al Consiliului (2),
                  
               ADOPTĂ PREZENTA DECIZIE:
         
            Articolul 1
            Recunoașterea acordată DNV GL AS se modifică prin înlocuirea denumirii DNV GL AS cu DNV AS, care este entitatea mamă a tuturor entităților juridice care compun organizația recunoscută în sensul Regulamentului (CE) nr. 391/2009.
         
         
            Articolul 2
            Prezenta decizie intră în vigoare în ziua următoare datei publicării în Jurnalul Oficial al Uniunii Europene.
         
         
            Adoptată la Bruxelles, 27 iulie 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 131, 28.5.2009, p. 11.
         
            (2)  Regulamentul (CE) nr. 2099/2002 al Parlamentului European și al Consiliului din 5 noiembrie 2002 de instituire a unui Comitet pentru siguranța maritimă și prevenirea poluării de către nave (COSS) și de modificare a regulamentelor privind siguranța maritimă și prevenirea poluării de către nave (JO L 324, 29.11.2002, p. 1).